ভোলা বিএনপির সম্মেলন সামনে রেখে লালমোহন ও তজুমদ্দিন উপজেলা দলীয় কোন্দল আবারো তীব্র হয়েছে। ১৮ ফেব্রুয়ারি অনুষ্ঠিতব্য জেলা সম্মেলন প্রতিহত করার ঘোষণা দিয়েছে তজুমদ্দিন উপজেলা বিএনপি। ভোলা প্রেসক্লাবে গতকাল সংবাদ সম্মেলনে তজুমদ্দিন বিএনপির প্রস্তাবিত কমিটির সাধারণ সম্পাদক নাসির উদ্দিন ভুট্টু এ ঘোষণা দেন। তিনি বলেন— পকেট কমিটির ডেলিগেট দ্বারা জেলা বিএনপি সম্মেলন হতে পারে না। সম্মেলন হতে হলে তাদের রক্তের উপর দিয়ে করতে হবে। সংবাদ সম্মেলনে বিএনপি নেতা মোস্তাফিজুর রহমান বলেন, ১/১১ এর সময় খালেদা জিয়ার পক্ষে জাতীয় পত্রিকায় তিনি বিবৃতি দিয়েছিলেন। এ জন্য সংস্কারবাদী নেতা মেজর হাফিজ উদ্দিন (অব.) তাকে এবং তার সর্মথকদের মামলা দিয়ে হয়রানি করেন। তিনি দলের মধ্যে গ্রুপ সৃষ্টি করেছেন। সংবাদ সম্মেলনে আলাউদ্দিন, তোফায়েল, ইউসুফসহ তজুমদ্দিন-লালমোহনের বেশকজন নেতাকর্মী উপস্থিত ছিলেন। জেলা বিএনপির সভাপতি গোলাম নবী আলমগীর জানান, লালমোহন ও তজুমদ্দিন বিএনপির কোন্দল মিটানোর অনেক চেষ্টা তিনি করেছেন। তাছাড়া মেজর হাফিজের করা উপজেলা কমিটি যেহেতু অনুমোদিত তাই ওই কমিটি বৈধ।